
Megtalált helyek. A tér összefüggései Bodor Ádám Verhovina madarai című regényében

Verhovina egy egyre inkább bezáródó, felszámolódó hely. A végnapok végességet sugárzó jelentése szakadást idéz elő, a természet és ember együttlétezésében e végesség a jelek szerint az utóbbira vonatkozik. Az idő és tér sajátos verhovinai megtapasztalása az eltűnés dinamikáját és poétikáját teremti meg. A regény olyan határhelyzetek/-történetek struktúrája, ami alapvetően a térhez és időhöz való viszonyában tételeződik: az örök határon levés a határ térbeliességét és annak idődimenzióit kiemeli és történetesíti. A fizikai határ(vidék) a regényszereplők történeteinek a kint – bent között kitáguló, történetté fejlődő térideje, mely a köztes térbeliessége mellett társadalmi-szociális határlét periférikusságaként árnyalódik tovább. Bodor Ádám a Verhovina madaraiban úgy szakít a természet ábrázolhatóságának és teljes megismerhetőségének illúziójával, hogy az ember, a józan ítélő elsőbbségét megszüntetve a teret, a terek viszonyegyüttesét emeli rendező elvvé és erővé.



